L’Udin al piert a Turin e si fâ passâ in classifiche de Juve, che ae fin de seconde zornade di campionât si cjate ae vuide de graduatorie adun cul Milan e cu la Rome.
I zuiadôrs di mister Stramaccioni sul imprin de ‘soirée’ di sabide a somein no vê pôre dai parons di cjase, ancje se si viôt bielzà la diference di pas e di potenziâl ofensîf tra lis dôs scuadris, che dopo vot minûts di zûc e ven marcade dal gol di Tevez.
Cul vantaç te sachete, la Juve e manten il control de partide, daûr dal sburt di Pogba e dal ‘ex’ Pereyra , intant che la scuadre furlane e cîr di difindisi cun chê di rispuindi in cuintripît, ancje se e rive dome a no vê masse fastidis de manovre de scuadre di Allegri ma no mostre di jessi in stât di meti in vore une cualsisedi iniziative, cu Di Natale sbandonât e Muriel distudât.
Tal secont timp, cun Bruno Fernandes al puest di Muriel, l’Udin al fâs alc di plui te costruzion des azions e al mostre par sigûr une pocje plui di vivarositât. Cun dut achel, si scugne spietâ sessantesîs minûts par viodi un tîr in puarte de bande de scuadre furlane: la conclusion a bersai di Bubnjic, che no ven convalidade par vie de posizion di fûr zûc.
Al è il moment miôr pal Udin, che al somee in stât di recuperâ il disvantaç e di fâi pôre ai parons di cjase, ma cualsisedi sperance e ven distudade in curt di une biel conclusion di Marchisio. Di chel moment indenant al è masse facil pe Juve tignî in man la partide e masse dificil pal Udin provâ a cjatâ la strade dal gol.
Tal prossim incuintri, cuntun Napoli inrabiât par vie dai doi patafs cjapâts cul Chievo, a coventaran snait, grinte e atenzion.
fur_Latn fur_Latn fur_Latn fur_Latn fur_Latn fur_Latn